
-PRIOPĆENJE ZA MEDIJE

Poreč, 19. kolovoza 2025.


Porečko ljeto u znaku prvog Summer Wine Park Festivala i bogatog kulturno-zabavnog programa

Porečko ljeto i proteklog je tjedna potvrdilo status jednog od najživljih ljetnih kulturno-zabavnih programa u Istri. Od 11. do 16. kolovoza grad je bio ispunjen glazbom, okusima i mirisima Mediterana, filmovima pod zvijezdama i interpretativnim šetnjama kroz bogatu povijest Poreča.

Posebno mjesto proteklog tjedna zauzelo je prvo izdanje Summer Wine Park Festivala, koji je od 12. do 14. kolovoza u Parku Olge Ban pretvorio gradski zeleni kutak u elegantnu oazu posvećenu vinu, druženju i ljetnom užitku. U opuštenoj atmosferi pod krošnjama stabala i uz zvukove lagane glazbe, brojni posjetitelji uživali su u kušanju vrhunskih vina renomiranih vinara Poreštine, popraćenih delicijama s oznakom IQ – Istrian Quality. Cilj manifestacije bio je predstaviti domaće vinare i njihova vrhunska vina široj publici te istaknuti bogatstvo i raznolikost lokalne eno-gastro scene. Festival je, već u svom prvom izdanju, pokazao da ima snagu postati nezaobilazno događanje u Poreču. Vinari su istaknuli zadovoljstvo organizacijom i odazivom publike, a posjetitelji su festival prepoznali kao savršeno mjesto za večernja druženja i otkrivanje novih okusa. Upravo ta sinergija domaćih proizvođača, autentičnih istarskih proizvoda i gostiju željnih novih iskustava stvorila je prepoznatljiv ugođaj koji se izdvaja u bogatom programu Porečkog ljeta. Pozitivne reakcije potvrđuju da je ovaj trodnevni „testni“ format tek početak priče koja će već iduće godine dobiti još snažnije izdanje – produženo na cijeli tjedan – te dodatno obogatiti ljetnu ponudu grada. Organizatori događanja su Turistička zajednica Grada Poreča, Grad Poreč-Parenzo i Udruga Agro-Poreč.

Uz eno-gastro novitet, protekli su dani donijeli i niz drugih programa koji su obogatili gradsku scenu. Mistični ambijent parka oživio je kroz program Mystic Forest, dok su glazbeni ritmovi odjekivali Červar Portom na ribarskoj fešti i u Lapidariju Zavičajnog muzeja Poreštine na jubilarnom 30. izdanju Jazza u Lapidariju. Marina Poreč bila je domaćin večernjem programu Sunset Vibes, a kroz interpretativnu šetnju “La mula de Parenzo” posjetitelji su doživjeli povijest grada na poseban način. Na Trgu slobode održana je i Smotra istarskih autohtonih proizvoda, koja je još jednom istaknula bogatstvo lokalne ponude.

Veliku pažnju privukao je i Poreč Sunset Cinema, gdje su se u romantičnom ambijentu gradske plaže i borove šumice prikazivali filmovi posvećeni velikanima svjetske glazbene scene – Andreji Bocelliju i Robbieju Williamsu. Filmske večeri uz šum valova i miris borova još jednom su pokazale koliko Poreč zna povezati kulturni sadržaj i jedinstvenu prirodnu scenografiju.

Porečko ljeto tako nastavlja rasti i razvijati se, pretvarajući grad u živopisnu pozornicu na kojoj se isprepliću tradicija i suvremenost, umjetnost i svakodnevni život. Svaki program nosi posebnu priču, stvarajući jedinstveni mozaik doživljaja koji spajaju more, povijest i mediteranski način života. Upravo ta raznolikost i autentičnost čine Poreč nezaobilaznom ljetnom destinacijom, mjestom koje svakoga tjedna donosi nova iznenađenja i emocije, te gradom u kojem se gosti i domaćini susreću u zajedničkom slavlju ljeta.

